Covid-19-komplikasies eis Anneli van Rooyen se maAnneli van Rooyen. (Argieffoto) Die Suid-Afrikaanse musieklegende Anneli van Rooyen se ma, Matilda (Tillie) van Rooyen, het Sondag in die ouderdom van 87 weens Covid-19-verwante komplikasies gesterf. “My pragtige, geliefde mamma is gisteraand, 10 Januarie net voor 19:00 oorlede. Dit is vir my totaal onwerklik,” het sy in ŉ boodskap gesê. Tillie en Anneli het albei Vrydag positief vir Covid-19 getoets. Tillie is eindelik weens komplikasies van Covid-19 aan hartversaking oorlede. Matilda (Tillie) van Rooyen (Foto: Verskaf) Tillie was by Anneli aan huis toe sy gesterf het. Anneli se broer, Gerhard, was ook daar. “Sy was hier by my, ek kon haar vashou en sy slaap nou in die teenwoordigheid van die Allerhoogste. “Haar dapper, vuuragtige hart kon nie verder met die komplikasies van Covid-19 veg nie en het ingegee,” sê sy. Lydia Winchester, musiekpromotor wat die Van Rooyen-gesin al 35 jaar lank ken, sê Tillie was soos ŉ tweede ma vir haar. “Sy was die wonderlikste mens – altyd lus vir ŉ grappies. Sy het nooit kwaad gesien in ander mense nie,” sê sy. Anneli se pa is in 2017 oorlede toe hy sy stryd teen pankreaskanker verloor het.